Fíkniefnaleitarhundurinn Nökkvi var fenginn ásamt umsjónarmanni sínum til eftirlits í lögregluumdæmi sýslumannsins á Patreksfirði um síðustu helgi , sjómannadagshelgina . Við eftirlit í tengslum við dansleik í félagsheimilinu aðfararnótt sunnudags gerðist það að ölvaður maður um þrítugt veittist að Nökkva og rak logandi glóð í trýnið á honum . Nökkva brá við árásina og var óstarfhæfur um stund . Maðurinn var handtekinn og færður í fangaklefa . Að sögn Theodórs Þórðarsonar yfirlögregluþjóns í umdæmi LBD sem á Nökkva , er málið litið það alvarlegum augum að líkur eru á að því verði fylgt til enda , með hliðsjón að dýraverndunarlögum , almennum hegningarlögum og lögreglulögum . Málið er hins vegar á forræði lögreglunnar á Patreksfirði . Nökkvi fann eitthvert magn fíkniefna á Patró um liðna helgi , en hann er sem kunnugt er með bestu fíkniefnaleitarhundum í landinu . Sigraði á Íslandsmóti fíkniefnahunda í fyrra ásamt hundinum Buster .